Meno a priezvisko poslankyne: Denisa SAKOVÁ (2022-02-08):
Znenie prejavu: Vážení poslanci Národnej rady Slovenskej republiky, vážený pán predseda vlády Slovenskej republiky, vážená vláda, minister zahraničných vecí a európskych záležitostí a minister obrany, sme malý národ uprostred Európy. A ako sa to už s osudom malých krajín spája a naša história nám to jasne ukázala, často sa dostávame do sfér vplyvu veľmocí. Naša krajina nikdy nemala prostriedky ani silu, aby vedela sama vzdorovať tomu, čo sa odohrávalo v pohnutých dejinách 20. storočia v Európe. Niekedy viac či menej úspešne sa snažili slovenskí politickí lídri uchrániť Slovensko od udalostí, ktoré sa odohrávali na veľmocenskej šachovnici. S jediným cieľom. Uchrániť náš národ od bolesti vojny, zachrániť našu štátnosť, ochrániť obyvateľov Slovenska pred utrpením. Pretože tam, kde ide o záujmy silných, sa málokedy prihliada na slabších. Diplomacia je jedna z mála zbraní, ktorými sme mohli a môžeme našu krajinu chrániť. A diplomacia je umením dovoliť niekomu urobiť to, čo sami chceme a je v našom záujme. Dnes sme opäť svedkami doby, keď mocné štáty sa snažia presadiť svoje záujmy. Môžeme mať na ne rôzne názory, rôzne pohľady či svetonázorovú orientáciu. Skúsme konštruktívne diskutovať o dlhodobých záujmoch Slovenska, čo je v záujme Slovenska a jeho obyvateľov. Ako poslanci Národnej rady Slovenskej republiky zastupujeme takmer 5 a pol miliónov občanov Slovenska všetkých národností, vierovyznaní a presvedčení. Toto by sme mali mať  vždy na zreteli.  Preto nechoďme tvrdohlavo proti vôli občanov Slovenska, ktorí sú proti podpísaniu tejto dohody. Zastupujeme našu krajinu, náš národ. A je našou najvyššou povinnosťou zastupovať a rozhodovať v záujme práve našej krajiny a ľudí, ktorí v nej žijú. Pretože častokrát v našej histórii sme tú možnosť nemali. Dnes nerozhodujeme o záujmoch Ukrajiny, Ruska, USA, ani o nikom inom. Nenavrávajme si, ako to robia radi niektorí spomedzi nás, politikov, že my sme tí, ktorí rozdávajú karty. Nie. Slovensko len hrá s tým, čo dostane. A naším jediným cieľom, našej diplomacie, našich činov je záujem Slovenska vo veľmocenskej hre silných. Akú politiku by teda malo Slovensko presadzovať? Odpoveď je jednoznačná. Politiku mieru, bezpečnostnej spolupráce a ekonomických vzťahov s každým, kto má o to záujem. A táto politika musí mať dôveru vo verejnosti. Pretože my poslanci Národnej rady a vláda sme zástupcovia občanov a ich záujmov. Ako povedal bývalý premiér a predseda HLAS-u – SD Peter Pellegrini, Slovensko je v srdci Európy, a preto je predurčené mať dobré vzťahy na všetky štyri svetové strany.  A základné princípy, ktorými by sme sa mali riadiť, by mali byť postavené na zodpovednosti, rešpektovaní národnoštátnych záujmov a pravdy. Len týmito princípmi môžeme presvedčiť náš národ, aby svojim zvoleným zástupcom dôveroval a mal v nás oporu, že zastupujeme jeho záujmy a nedávame sa vtiahnuť do záujmov cudzích krajín a veľmocí. Jednoznačne musíme odmietať atmosféru šírenia strachu, štvania a paniky. Pretože to sú spôsoby, na ktoré už Európa a Slovensko tak krvavo doplatilo v 20. storočí. Naša vízia musí byť v jednotnej, slobodnej a mierovej Európe bez eskalácie konfliktov a spravodajských hier. A to sa dá dosiahnuť len budovaním spoločnej európskej bezpečnosti, bez vnucovania podmienok oponentom a za spolupráci ako Západu, tak Východu. Bez spolupráce so západnými krajinami, tak s Ruskom nemožno budovať európsku bezpečnosť, stabilitu a prosperitu. Podpísanie tejto dohody v období eskalácie konfliktu považujem za čistú provokáciu voči Rusku. Každý, kto bude hlasovať dnes za dohodu s USA, by si mal byť vedomý svojej zodpovednosti za možné vážne zhoršenie pozície Slovenska v situácii, ak by vypukol otvorený vojnový konflikt v tomto geopolitickom priestore. Musíme byť hlasom pravdy a mieru. Sme členmi NATO, Európskej únie v srdci Európy. Našimi strategickými partnermi musia byť hlavne krajiny Európy, nielen USA. Preto odmietam spolu s kolegami z HLAS-u – SD strašenie vojnou či rinčania zbraňami premiéra E. Hegera a jeho ministrov J. Naďa či I. Korčoka. Preto stiahnime túto zmluvu s USA z rokovania NR SR, ktorá v tomto medzinárodne nevhodnom čase len prispieva k vytváraniu napätia doma aj vo svete. Presadzovanie tejto zmluvy radikalizuje verejnosť, rozdeľuje ju, prispieva k neistote v ľuďoch na Slovensku a vytvára obavy v nich o tom, že sa opäť Slovensko necháva vtiahnuť do hry mocných a doplácať na to budeme najmä my, krajina v strede Európy. NÁRODNÁ RADA SLOVENSKEJ REPUBLIKY VIII. volebné obdobie 57. schôdza Národnej rady Slovenskej republiky 8. februára 2022 BOD PROGRAMU: Návrh na vyslovenie súhlasu Národnej rady Slovenskej republiky s Dohodou o spolupráci v oblasti obrany medzi vládou Slovenskej republiky a vládou Spojených štátov amerických (tlač 879). PÍSOMNÝ PREJAV DO ROZPRAVY (§ 35 ods. 8 zákona č. 350/1996 Z. z. o rokovacom poriadku Národnej rady Slovenskej republiky v znení neskorších prepisov)